Lambertseter kirke

Lambertseter kirke er soknekirke for Lambertseter menighet i Søndre Aker prosti i Oslo bispedømme i bydel Nordstrand i Oslo kommune. Den er en langkirke fra 1966 på Lambertseter i Oslo. Byggverket er i betong og tegl og har 600 plasser. Lambertseter kirke er tegnet av Harald Hille, og ble vigslet den 15. mai 1966 av daværende Oslo biskop Johannes Smemo. Kirkens fondvegg har en altertavle utført i messing, kobber, stål, jern og glass av kunstneren Finn Christensen. Det ble levert til kirkens innvielse. Det er et av Christensens hovedverk og er sju meter høyt. Altertavlen bærer i seg en rekke symboler og er åpen for ulike tolkninger. Grunnsymbolet er korset. Den nederste delen i messing symboliserer porten inn til Guds rike. I denne porten er det ulike mindre symboler. Figurene fremstiller livet innenfor. Armene over porten skal fortelle om Guds barmhjertighet og omsorg. Øverst er korsformen tydelig med det sentrale sirkelfelt som også skal symbolisere Guds hellighet og ære. Sirkelen er evighetssymbolet med en indre sirkel som kan symbolisere Guds øye. Han som ser alt og kjenner oss alle. Dåpsvinduet/korvinduet Ved menighetens 25-års jubileum i mai 1991, ble ideen om utsmykning av det store vinduet ved døpefonten lagt frem, og ved 30-årsjubileet 1996 var det samlet inn i alt ca kr 180.000. Kunstneren Tor Lindrupsen fikk i oppdrag å utføre utsmykningen i glass. Dåpsvinduet ble innviet 5. oktober 1997. Vinduet fremstiller øverst kunnskapens tre i Edens hage med Adam og Eva stående ved siden av treet og med slangen som snor seg nedover stammen. Treet er omgitt av fugler. I det nederste feltet er det tre fisker, som er et gammelt dåpssymbol, og dyr av forskjellig slag. Steinrelieffene Steinrelieffene på søndre langvegg i kirkeskipet er utformet av kunstneren Einar Stoltenberg i iddefjordsgranitt og hvit marmor. Utsmykkingen ble innviet 1. søndag i advent 2003. Den henter frem bibelske illustrasjoner. Lammet med seiersfanen illustrerer Jesus som bærer all verdens synd. Det følger noen bølger etter Lammet som symboliserer at Livets elv renner fra Lammets trone. Fisken er et symbol på Kristus, samtidig som det alltid har vært et dåpssymbol. Vannet illustrerer livets vann og duen er Den hellige Ånds symbol. Den kostelige perlen er illustrasjoner Jesus bruker i sine liknelser samtidig som det ofte er brukt som symbol på Guds skaperverk. Skjellene omkring perlen er også brukt som symbol på det gamle og det nye testamente mens selve perlen er Jesus, hele Bibelens kjerne og midtpunkt. Brød, vin og druer knyttes opp mot nattverden, Jesu legeme og blod. Den åttekantede stjernen er Kristus–stjernen. Den er ofte forstått som bilde på fullkommenhet og uendelighet. Orgel Kirken har et orgel på 20 stemmer bygget i 1966 av Vestlandske Orgelverksted, Hareid. Komponisten Jan Elagrøy var i mange år organist ved kirken. Kapellet Altertavlen i kapellet ble innviet 9. september 2000 i forbindelse med at kapellet ble restaurert. Altertavlen er laget av kunstneren Tor Lindrupsen som også har laget dåpsvinduet. Altertavlen er laget i massivt tre med en sirkelfordypning som viser inn til livet i samfunn med Gud. Menighetssalen Fondveggen er utsmykket med et stort arbeid i glass og stål utført av kunstneren Benny Motzfeldt. Det heter ”Langs veien” er laget i 1974. Kunstverket eies av Oslo kommunes kunstsamlinger som har plassert det i Lambertseter kirke fra 2003. På samme vegg har det fra 1969 hengt tre knyttede tepper. Disse er nå flyttet til langveggen i samme sal. Tekstilkunstneren Else Poulson har tegnet og forarbeidet teppene. Hun har kalt motivene jord (treet), himmel (fuglene) og hav (fiskene). Referanser Eksterne lenker (no) «Lambertseter kirke». Kirkesøk. Den norske kirke. Oslo byleksikon (no) «Lambertseter kirke». Kulturminnesøk. Riksantikvaren – Direktoratet for kulturminneforvaltning.